**Η ΔΗΜΙΟΥΡΓΙΑ ΤΡΑΠΕΖΙΚΟΥ ΣΥΣΤΗΜΑΤΟΣ**

1. Η απαίτηση οργάνωσης πιστωτικού συστήματος προέκυψε από την ανάγκη χρηματοδότησης των παραγωγικών κλάδων και ιδιαίτερα του αγροτικού τομέα που μαστιζόταν από την τοκογλυφία. Οι αγρότες δανείζονταν με δυσβάσταχτους όρους, κυρίως με τη μέθοδο της προαγοράς της παραγωγής σε ιδιαίτερα χαμηλές τιμές.
2. Το **1841** έχουμε την ίδρυση της Εθνικής Τράπεζας . Κύριοι μέτοχοι ήταν ο κεφαλαιούχος Εϋνάρδος, το ελληνικό κράτος, Έλληνες έμποροι και επιχειρηματίες της διασποράς καθώς και ξένες προσωπικότητες της οικονομίας και της πολιτικής. Θεμελιωτής και πρώτος διοικητής της Εθνικής Τράπεζας υπήρξε ο Γεώργιος Σταύρου. Ο κυριότερος παράγοντας που συνέβαλε στην ανάπτυξή της ήταν το προνόμιο έκδοσης χαρτονομίσματος για λογαριασμό του ελληνικού κράτους. Προοδευτικά η ανάπτυξη της Τράπεζας συνέβαλε στον περιορισμό των αρνητικών συνεπειών του τοκογλυφικού συστήματος. Η Εθνική Τράπεζα αποτέλεσε το μεγαλύτερο τραπεζικό συγκρότημα του ελληνικού χώρου. Άλλα τραπεζικά και ασφαλιστικά ιδρύματα ήταν η Ιονική Τράπεζα, η Τράπεζα Ηπειροθεσσαλίας, η Γενική Πιστωτική Τράπεζα, η Τράπεζα Βιομηχανικής Πίστεως κ.λ.π.

**ΓΛΩΣΣΑΡΙ**: Κεντρική τράπεζα, διαχείριση του κρατικού δανεισμού, έκδοση χαρτονομίσματος, πιστωτικές ανάγκες της οικονομίας, τοκογλυφία, πιστωτικό σύστημα, εκδοτικό δικαίωμα, διεύρυνση μετοχικού κεφαλαίου, ασφαλιστικό ίδρυμα.

**ΕΡΩΤΗΣΕΙΣ ΚΑΤΑΝΟΗΣΗΣ**

1. Ποιες αναγκαιότητες οδήγησαν στο σχεδιασμό τραπεζικών ιδρυμάτων στον ελληνικό χώρο;
2. Ποιες αιτίες καθόρισαν την πρωτόγονη κατάσταση του πιστωτικού συστήματος της χώρας κατά τα πρώτα μετεπαναστατικά χρόνια
3. Πώς συνδεόταν η τοκογλυφία με τον αγροτικό κόσμο κατά τα πρώτα χρόνια της ανεξαρτησίας;
4. Ποια ήταν η κατάσταση στο χώρο των πιστώσεων και επιχειρήσεων στον ελλαδικό χώρο;
5. Τι γνωρίζετε για την ίδρυση της Εθνικής Τράπεζας και ποιους στόχους κλήθηκε να εξυπηρετήσει;
6. Τι γνωρίζετε για την εξάπλωση και την κυριαρχία της Εθνικής Τράπεζας στον ελλαδικό χώρο;
7. Πλην της Εθνικής Τράπεζας ποια άλλα τραπεζικά ιδρύματα δημιουργήθηκαν στην Ελλάδα από τα μέσα του 19ου αιώνα και εξής;
8. Σε ποια κατάσταση βρισκόταν το πιστωτικό σύστημα της χώρας μέχρι το 1841;
9. Ποιες ήταν οι διαδικασίες για την ίδρυση της Εθνικής Τράπεζας και ποια η δραστηριότητά της στα πρώτα χρόνια της λειτουργίας της;